google/wiki40b huggingface dataset:
דון דלילו

כתיבתו

דלילו ידוע במיוחד בשל ספריו המתארים את החיים בארצות הברית במאה העשרים. ביחד עם תומאס פינצ'ון וג'ון בארת' דלילו נחשב לאחת הדמויות המרכזיות בזרם הפוסט מודרניסטי בספרות האמריקנית העכשווית. סופרים צעירים רבים מציינים אותו כמקור השראה.
המבקר הספרותי הרולד בלום ציין את דלילו כאחד מארבעת הנובליסטים האמריקנים המובילים של זמנו, ביחד עם תומאס פינצ'ון, פיליפ רות' וקורמק מקארתי. כמו כן פרסם דלילו שני מחזות שהועלו על הבמה, וכן מאמרים וסיפורים קצרים.
דלילו זכה בפרסים ספרותיים רבים, ביניהם פרס ירושלים לספרות יפה בשנת 1999.
ספרו הראשון שתורגם לעברית הוא כלב רץ (Running Dog), מותחן קומי שחור, שיצא לאור בארצות הברית ב-1978.
יצירתו הגדולה של דלילו היא הרומן האפי "תת עולם" (Underworld), אשר נכתב ב-1997. דלילו מתאר ברומן זה את החיים באמריקה במשך ארבעה עשורים, תוך תיאור אירועי מפתח בהיסטוריה ובתודעה האמריקנית, כפי שהם משתקפים בתודעה של גיבוריו, מהם בדויים, ומהם דמויות אמיתיות כג'יי אדגר הובר או הקומיקאי לני ברוס. עלילת הרומן סובבת סביב גורלו של כדור בייסבול, שהיה הכדור המכריע במשחק אליפות הנשיונל ליג בשנת 1951 (כאשר חלקו הראשון של הספר הוא תיאורו הארוך והאמנותי של המשחק, הנפרש על פני עשרות עמודים). הכדור והאירועים הקשורים בו משמשים אך רקע לפסיפס רב דמויות המדלג בין התקופות ובין האירועים ההיסטוריים והזיכרונות האישיים, ויוצר תמונה רחבה ומדהימה של ארצות הברית במאה העשרים. הרומן תורגם לעברית בשנת 1999 בידי דוד שחם, ויצא לאור בהוצאת "כנרת זמורה דביר". בסיכומים הספרותיים שפורסמו לקראת שנת 2000, הוזכר הספר כאחד ממאה הספרים הטובים ביותר שנכתבו במאה העשרים.
דלילו הוא מחברו של הרומן "ליברה" (1988) העוסק בתיאור אומנותי של האירועים הסובבים את רצח קנדי, נושא העולה גם בספרו "תת עולם".
פטר, מלך הונגריה

תולדות חייו

נולד בוונציה לאחותו של מלך הונגריה אישטוון הראשון. אביו היה אוטונה אורסאולו, הדוג'ה של ונציה. ב-1026 הודח אביו ונמלט לקונסטנטינופול, בעוד פטר ואמו חזרו להונגריה לחצר דודו המלך. לאחר מותו של אימרה, בנו היחיד של המלך, ב-1031 מינה אישטוון את פטר כיורשו וציווה לו שישלים את מהלך התנצרותה של הממלכה.
ב-15 באוגוסט 1038 מת המלך אישטוון ופטר עלה על הכס ללא התנגדות. מדיניותו התמקדה בצווים נגד הפאגאנים והחרמת רכושם ובהחלפת האצולה הוותיקה לבית ארפאד באצילים ממדינות גרמניה ואיטליה.
בסתיו 1041 קושרים מבני משפחתה של המלכה גיזלה (אלמנתו של המלך אישטוון) עשו יד אחת עם ראשי שבטים פאגאניים הדיחו את פטר מכסאו ואילצו אותו להמלט, תוך שהם ממנים את שמואל אבא למלך. פרט נמלט לרגנסבורג, בה שהה באותה עת היינריך השלישי, קיסר האימפריה הרומית הקדושה, והציע לו את אמונו ואת נאמנותה של הונגריה, אם יחזירו היינריך לשלטון.
ב-1044, לאחר ניסיון כושל לכבוש את הונגריה, הצליח היינריך להכניע את שמואל אבא וצבאו הבלתי ממושמע בקרב מנפו והמליך את פטר בסקשפהרוואר. ב-26 במאי 1045 נתן פטר להיינריך הומאגיום, והפך את הונגריה לואסלית של הקיסרות הרומית הקדושה. בהמשך שלטונו נאלץ פטר להתמודד עם חוסר נאמנות של האצולה וחלק מהכמורה, עד כי נאלץ להגלות את המלכה גיזלה מארצו. הבישוף גלרט הקדוש קרא בתגובה לשניים מבני-אחיה של המלכה מגלות בקייב (אנדרש ובלה), דבר שהלהיט מרד בקיץ 1046 שבשיאו הודח פטר מכסאו והוחלף באנדרש הראשון, מלך הונגריה (אחד מאותם בני-האח של גיזלה שהושבו מגלותם), בברכתו של גלרט הקדוש. בתוך כך פנו השבטים הפגניים שסייעו למפלתו של פטר בראשות אציל ואטא (Vata) כנגד אנדרש ואף רצחו את גלרט באמצעות השלכתו בתוך חבית מראש גבעת גלרט.
פטר נלקח כאסיר לעיר מלכותו, סקשפהרוואר, שם עקרו את עיניו. זמן שביו אינו ברור. הוא מת ללא בנים ונקבר בקתדרלה של פץ', שהוקמה בעת מלכותו.
אסתי גינזבורג

ביוגרפיה

גינזבורג נולדה בתל אביב וגדלה בשכונת צהלה. אמה, אדריאן וולוטר-גינזבורג, עלתה מארצות הברית, ובמקצועה דוקטור לגרונטולוגיה. אביה הוא אריה גינזבורג אדריכל במקצועו. גינזבורג היא בוגרת בית ספר תיכון עירוני י"ד בשיכון דן.
ביולי 2009, התגייסה גינזבורג לצה"ל ושירתה כמש"קית קישור בבסיס השלישות הצבאית ברמת גן.
גינזבורג לומדת יחסים בינלאומיים באוניברסיטה העברית בירושלים.

קריירה

בילדותה, הופיעה לראשונה בטלוויזיה ב-1998 בגיל שמונה, בפרסומת לתנובה. בשנת 2004 חתמה על חוזה בסוכנות הדוגמנות הבינלאומית עלית מודלס. השתתפה בפרסומות לחברות האופנה ברברי, פול אנד בר, קלרינס, H&M פרנץ' קונקשן, טומי הילפיגר, פדאני וקרוקר. פרזנטורית של רשת האופנה המקומית zip. בנובמבר 2006 נבחרה להופיע על שער מגזין Elle הצרפתי בכתבת "50 הצעירים המבטיחים בעולם האופנה".
ב-2006 החליפה את יעל בר זוהר כדוגמנית הבית של חברת האופנה FOX, יחד עם מייקל לואיס, קודם לכן היא הופיעה לצד יהודה לוי. לאחר שנתיים בהן הובילה את הקמפיין יחד עם מייקל לואיס הוחלט בפוקס להחליף את גינזבורג בבר רפאלי ואת מייקל לואיס בנועם טור.
ב-2007 נבחרה כפרזנטורית של חברת האיפור "איל מקיאג'" תמורת סכום של 100,000 דולר. ב-2008 נשכרה גינזבורג לתפקיד דוגמנית הבית של רשת האופנה TAG WOMAN תמורת סכום של מיליון ש"ח.
בינואר 2009 נבחרה לככב בגיליון בגדי הים של ספורטס אילוסטרייטד, ובפברואר 2009 נבחרה כפרזנטורית לרשת מוצרי האיפור והטיפוח אפריל. במרץ 2009 גינזבורג נבחרה להוביל את הקמפיין של מותג בגדי הים לצעירות מבית ויקטוריה'ס סיקרט, והצטלמה לסרטו של ג'ואל שומאכר "12".
ב-2010 יצא השיר "נשימה" בו היא שרה יחד עם חן אהרוני. בנוסף ב-2010, הראפר מעוטר פרסי הגראמי קניה וסט איזכר את גינזבורג ביחד עם בר רפאלי בשירו ("Christian Dior Denim Flow").
גינזבורג נבחרה לישראלית הסקסית ביותר לשנת 2011 על ידי מעל 120,000 גולשים שהצביעו בתחרות שאורגנה על ידי אתר mako של ערוץ 2. בתגובתה לזכייה אמרה: "הנה הוכחה חד-משמעית שאפשר להיות בריאה וגם סקסית במקביל".
בשנת 2012 נבחרה לשמש כפרזנטורית של המותג למוצרי טיפוח חשמליים "רמינגטון".
ב-2013 השתתפה בסרט הקולנוע "סרט 43" בתפקיד פייה במשך כחצי דקה. באותה שנה נבחרה להצטרף כמגישה בחדר המצב של התוכנית "הכוכב הבא".
בשנת 2016 נבחרה גינזבורג כפרזנטורית של חברת "גולברי" והחליפה את איילת זורר, החלפה זו עוררה הדים, זורר תבעה את החברה על אי קיום ההסכם, והתעורר דיון ער ברשתות החברתיות על המהלך. בנוסף גינזבורג היא הפרזנטורית של רשת התכשיטים "BELLETTO", שבמסגרתה הוציאה קפסולת תכשיטים הנקראת על שמה - ESTI.

חיים אישיים

ביוני 2012 נישאה לאיש העסקים עדי קייזמן. לאחר מכן הוסיפה את שם משפחתו לזה שלה. בפברואר 2015 נולד בנם הבכור. בינואר 2018 נולד בנם השני.
מתנדבת בעמותת חיים.
ארנביים

מאפיינים

אורך גופם של הארנביים מגיע לשישים סנטימטרים, והם ניכרים באוזניהם הארוכות, רגליהם האחוריות הארוכות מאוד, זנבם הקצר ופרוותם הרכה. מזונם כולל עלים, פירות, זרעים, פקעות ושורשים. חלק מהארנביים מתגוררים במחילות שהם חופרים ברגליהם הקדמיות, וחלקם חיים על פני הקרקע או במערות.
המשפחה כוללת אחד עשר סוגים, שמתוכם ניתנו לשלושה שמות עבריים: ארנבת, ארנבון וארנבון אמריקני.
תפוצתם של הארנביים היא כמעט בכל העולם, בעיקר באזורים הצפוניים של כדור הארץ.
הגדולה בארנביים היא ארנבת אירופאית (Lepus europaeus) שמגיע למשקל 5 ק"ג. הקטן ביותר הוא ארנב ננסי שמשקלו 300 גרם. בעבר היו מינים גדולים יותר כמו הנורלאגוס שהגיע למשקל 23 ק"ג.
ז'אן-בטיסט ינסן

ז'אן-בטיסט ינסן (בפלמית: Jean-Baptiste Janssens, ‏1889–1964) היה כומר קתולי בלגי, שימש כראש המסדר הישועי, חסיד אומות העולם.

שנותיו הראשונות

ינסן נולד במכלן שבבלגיה. הוא למד בבית ספר קתולי בהסלט (Hasselt) שבבלגיה. בלימודיו הגבוהים באוניברסיטת סן לואי בבריסל (Université Saint-Louis Bruxelles) הצטיין בפילוסופיה ובפילולוגיה קלאסית. בשנת 1907 נכנס למסדר הישועי. הוא הגיש עבודה לתואר דוקטור בנושא המשפט הקונטיננטלי באוניברסיטת לובה (Louvain) שבבלגיה. הוא לימד משפט בסמינר תאולוגי ישועי, מונה לרקטור המכון התאולוגי ב-1929 ולאחר מכן היה ממנהיגי הישועים (Compagnie de Jésus) בבלגיה. בשנת 1939 ביקר בזאיר, אז מושבה בלגית (קונגו הבלגית), אך להוציא ביקור זה התגורר, עד מינויו לתפקיד ראש המסדר הישועי, באזור אנטוורפן ובריסל.

פעילותו בתקופת מלחמת העולם השנייה

בשנת 1942 מת ראש המסדר הישועי בבלגיה וינסן מונה לתפקיד במקומו, עד תום המלחמה. בתקופת השואה סייע לחסיד אומות העולם בנדיק גרינפס (Benedyk Grynpas), שהפעיל רשת להצלת יהודים בבריסל, וזאת על ידי הנפקת תעודות ומסמכים מזויפים שהעידו על הטבלתם לכאורה של ילדים יהודים רבים לנצרות. ינסן גייס לפעילות ההצלה כמרים רבים. ב-1975 העניק יד ושם את אות חסידי אומות העולם לינסן.

לאחר המלחמה

בשנת 1946 מונה ינסן, בוועידה כנסייתית ברומא, לראש המסדר הישועי. עקב בחירתו עבר להתגורר בסביבות רומא. במדיניותו ובדבריו בתפקידו זה חתר ינסן ליצור זיהוי בין הישועים לבין העניים והנזקקים, ולהתנתק מבעלי הון, וזאת ברוח שליחותם הרוחנית והחינוכית המקורית של הישועים, כפי שתפס אותה ינסן. ינסן חתר להרחיב את הפיקוח המרכזי שקיימו מוסדות ההנהגה הישועיים על מוסדות החינוך של המסדר הישועי ברחבי העולם, בעיקר בספרד ובאמריקה הלטינית.
עליית מפלס הים

מאז תחילת המאה ה-20 מפלס הים נמצא במגמת עלייה מתמדת. בין השנים 1900 עד 2016 עלה גובה פני הים ב-16 עד 21 ס"מ. נתונים מדויקים יותר שנאספו ממדידות של מכ"ם לוויין מראים עלייה מואצת של 7.5 ס"מ בין השנים 1993 ל-2017 - אם מגמה זו תמשך יהיה מדובר בכ-30 ס"מ עד 2093. האצה זו נובעת בעיקר מההתחממות הגלובלית שנוצרות כהשפעה מפעילות האדם, אשר המביאה להמסה של הקרחונים. מדעני האקלים מצפים ששיעור עליית מפלס הים יואץ עוד יותר במהלך המאה ה-21.
עליית פני הים יכולה להשפיע במידה רבה על אוכלוסיות שחיות באזורי החוף ועל איים. ההצפה של אזורים נרחבים לאורך החופים ברחבי העולם צפויה באופן וודאי אם תהיה עליה מתמשכת בטמפרטורה במשך תקופה שתימשך קרוב למילניום. השפעות נוספות כתוצאה מעליית מפלס הים יהיו סיכון מוגבר לסופות צונאמי, אוכלוסיות גדולות יצטרכו להגר למיקומים בטוחים יותר, אובדן קרקעות חקלאיות, ופגיעה חמורה בערים שבנויים לאורך רצועות החופים.
קביעת סדר יום

קביעת סדר היום (וכן: עיצוב סדר יום באנגלית: Agenda Setting Theory) היא תאוריה בתקשורת המונים המתארת "יכולת (של אמצעי התקשורת) להעלות נושא אל ראש סדר העדיפויות הציבורי". היא גובשה בשנות ה-70 על ידי מקס מקומבס (Max McCombs) ודונלד שו (Donald Shaw).
ב"מחקר צ'אפל היל" ("Chapel Hill study") שערכו על הבחירות של שנת 1968 בארצות הברית, הראו מקומבס ושו קורלציה חזקה (r > .9) בין מה שחשבו 100 תושבים שהם הנושאים החשובים ביותר במערכת הבחירות לבין מה שהציגה התקשורת בתור הנושאים החשובים ביותר.
תאוריה זו טוענת כי אמצעי התקשורת הם שקובעים לציבור את נושאי השיח היומי ואף מדרגת את חשיבותם ובכך קובעת "סדר יום תקשורתי" שמשפיע בסופו של דבר על סדר היום הפוליטי והציבורי.
הציבור לומד על החשיבות המיוחסת לנושא מסוים מתוך הדגשים שאמצעי התקשורת מעניקים לו. ככל שהנושא מסוקר בצורה אינטנסיבית ובולטת באמצעי תקשורת ההמונים, כך הוא ייתפס כחשוב יותר גם בעיני הציבור.
פולמן (שיקגו)

פולמן (באנגלית: Pullman) היא כיום פרבר בדרום שיקגו שבמדינת אילינוי. בעבר, בין השנים 1880–1898 הייתה זו העיר המתוכננת הראשונה בארצות הברית שיועדה לפועלי חברת הרכבות של ג'ורג' פולמן. בעיר דוכאה בשנת 1894 ביד קשה שביתת פולמן.

פולמן ההיסטורית

בשנת 1880 רכש פולמן 4,000 אקר (כ-16,000 דונם) מדרום לשיקגו במטרה לייסד עיר שתיועד כולה לעובדי תאגיד פולמן. העיר הייתה צמודה למפעל הייצור המרכזי של קרונות השינה של פולמן. את העיר תכנן האדריכל סולון ספנסר בימן והיא כללה כנסיות, בתי ספר, מרכזי קניות, כיכרות ועוד. היו בה רחובות רחבים, המבנים ציבוריים נבנו בפאר, הותקנו בה תאורת רחוב, אספקת גז ואספקת מים מרכזית (למתקנים מרכזיים, לא לבתים פרטיים). באותה עת הייתה העיר, שתוכננה לכ-10,000 איש, אחת המתקדמות באמריקה.
פולמן שלט בעירו כשליט יחיד. הוא הוציא עיתון מטעמו ולא התיר הוצאת כל עיתון או פרסום אחר. אספות פומביות נאסרו. פולמן אסר על עובדיו להצטרף לאיגוד. מחירי הסחורות בחנויות בעיר נשלטו על ידי פולמן וכן מחירי השכירות של הדירות. כאשר החל המצב הכלכלי להתדרדר, ב-1893, הוריד פולמן את שכר העובדים, אך לא עדכן בהתאם את מחירי השכירות והסחורות, שנותרו בעינם.
באותה עת בה הציג פולמן את עירו כדגם לעיר מודרנית ומתוקנת במסגרת התערוכה העולמית של שיקגו (1893) הגיעה התסיסה בעיר הפועלים לשיא. באביב וקיץ 1894 התחוללה שביתה ארצית של פועלי הרכבת, שמרכזה היה בעיר. השביתה דוכאה ביד קשה על ידי כוחות שירות המרשלים של ארצות הברית, אנשי מיליציה מאילינוי וחיילים. בקרבות הרחוב שהתנהלו נהרגו 13 פועלי רכבת ו-57 נפצעו.
ב-1898 הכריז בית המשפט העליון של אילינוי שהבעלות הפרטית על העיר פולמן אינו חוקתי, עקב כך הפכה העיר לפרבר בשטח השיפוט של שיקגו.
כמה מן המבנים ההיסטוריים מן העיר פולמן (בהם "מלון פלורנס", בניין הארקדה, הכנסייה ועוד כ-900 מבנים מקוריים) נותרו והם מהווים אתר מורשת לאומי. בשנת 1972 הוכרזה העיר ההיסטורית (בין הרחובות 111 ו-115) כ"Pullman Historic District" במסגרת אתרי המורשת של שיקגו ומחוז קוק. מפעל ייצור הקרונות פעל עד 1982 ומאז משמש אף הוא כאתר היסטורי.

הפרבר כיום

מאז שנות ה-50 של המאה ה-20 עבר האזור תהליך של התדרדרות. נכון ל-מפקד האוכלוסין של 1990 מונה אוכלוסיית הפרבר 81% אפרו אמריקאים, כ-8% היספנים וכ-8% לבנים. הפרבר איכלס בעבר אוכלוסייה גדולה יחסית של צאצאי מהגרים מפולין ונמצאת בו קתדרלה בסגנון פולני. 
עם זאת, מאז שנות ה-90 של המאה ה-20, עבר הפרבר תהליך של ג'נטריפיקציה (חדירה בלתי מתוכננת של אוכלוסייה מהמעמד הבינוני והגבוה לשכונות חלשות במרכזי ערים תוך שינוי מתמשך של אופי השכונה).
סרדאר אזמון

ילדותו

החל לשחק בכדורגל בגיל 9. בגיל 11 הוזמן לנבחרת איראן עד-12. במקביל הוא שיחק כדוריד והוזמן לנבחרת איראן בכדוריד עד-15.

ספהאן

בגיל 15 הוא נהיה שחקנה של ספהאן מליגת העל האיראנית. במהלך עונת 2012/13 בשל הופעותיו המוצלחות בנבחרות הנוער של איראן, מועדונים גדולים מאירופה התחילו להתעניין בו.

רובין קאזאן

בחורף 2013 אזמון ביצע מעבר לרובין קאזאן והפך לכדורגלן האיראני הצעיר ביותר במועדון זר. את הופעת הבכורה שלו ברובין הוא ערך ב-25 ביולי 2013 במשחק הליגה האירופאית מול יגודינה וכך נהיה הכדורגלן האיראני הצעיר ביותר ששיחק בטורניר אירופאי. כבר במשחק השני שלו במדי הקבוצה הבוגרת אזמון הבקיע, כאשר נכנס כמחליף בדקה ה-84 מול מולדה. את משחק הבכורה שלו בליגה אזמון ערך ב-6 באוקטובר 2013 מול אנז'י מחצ'קלה, אחרי שהוא נכנס כמחליף בדקה ה-73 הוא הבקיע שער והשיג פנדל, המשחק נגמר 1:5 לזכות האדומים-ירוקים.

רוסטוב

בפברואר 2015 אזמון עבר לרוסטוב בהשאלה עד סוף העונה. לראשונה במדי הצהובים-כחולים סרדאר הופיע ב-8 במרץ 2015 במשחק ליגה נגד לוקומוטיב מוסקבה. ב-16 במרץ הבקיע אזמון בדקה ה-88 נגד קובאן קרסנודאר שער ניצחון אחרי שנכנס בדקה ה-73. ביולי השאלתו הוארכה עד תום עונת 2015/16 וב-2017 חזר אל רובין קאזאן. במהלך עונותיו ברוסטוב היה שותף לאחת העונות הטובות בתולדות המועדון, כשרוסטוב סיימה כסגנית האלופה בעונת 2015/2016 ובעונת 2016/2017 התמודדה בשלב הבתים של ליגת האלופות במהלכה אזמון גם היה מעורב בניצחון הסנסציוני על באיירן מינכן בתוצאה 3:2.

זניט

ב-1 בפברואר 2019 חתם בזניט תמורת 12 מיליון יורו ל-3.5 שנים. הוא הופיע לראשונה במדי הכחולים-לבנים ב-12 בפברואר 2019 כשעלה כמחליף בדקה ה-76 בהפסד הקבוצה 1:0 לפנרבחצ'ה בשלב 32 האחרונות של הליגה האירופית. את שערי הבכורה הבקיע במשחק הגומלין ב-21 בפברואר 2019 כשהבקיע נגד פנרבחצ'ה בדקה ה-37 ובדקה ה-74, במשחק שהסתיים בתוצאה 3-1, במשחק שבו גם בישל את השער הראשון. בזכות הופעתו הטובה במשחק הוכתר לשחקן השבוע של הליגה האירופית. את שער הבכורה במדי זניט בליגת העל הרוסית בכדורגל הבקיע במשחק נגד אורל ב-2 במרץ 2019, במחזור ה-18 ובחודש מרץ כבר הוכתר לכדורגלן החודש בליגה הרוסית, אחרי שהבקיע 5 שערים ב-6 משחקי ליגת העל.
אזמון המשיך את היכולת הטובה שלו גם בפתיחת עונת 2019/2020 בליגת העל הרוסית בכדורגל כשהבקיע 2 שערים בהפסד קבוצתו 3-2 ללוקומוטיב מוסקבה, במשחק על הסופר קאפ הרוסי והבקיע 4 שערים נוספים במחצית הראשונה של העונה.

נבחרת לאומית

אזמון שיחק במגוון נבחרות נוער של איראן וכיום הוא מופיע במדי הנבחרת הבוגרת והנבחרת עד גיל 20. ב-2012 הוא נהיה מלך השערים בגביע חבר המדינות עם נבחרת הנוער.
באוקטובר 2013 הוזמן לראשונה לנבחרת הבוגרת וב-26 במאי 2014 ערך את הופעת הבכורה שלו במשחק ידידות מול מונטנגרו. ב-18 בנובמבר 2014 הבקיע שער בכורה במשחק ידידות מול קוריאה הדרומית.
בינואר 2015 אזמון נכלל בהרכב הנבחרת בגביע אסיה 2015. במשחק בית נגד קטאר אזמון כבש שער ניצחון מרשים בדקה ה-52 שבזכותו איראן עלתה לשלב הפלייאוף. הוא הבקיע גם את הראשון בהפסד 4:3 מול עיראק ברבע הגמר.
במרץ 2015 סרדאר הוזמן לנבחרת הצעירה למוקדמות אולימפיאדת 2016, שם הבקיע 4 שערים ב-3 משחקים שעזרו לאיראן להעפיל לאולימפיאדה.

חייו האישיים

אזמון הוא איראני ממוצא טורקמני. הוא דובר טורקמנית ופרסית באופן שוטף. אזמון גדל במשפחה של שחקני כדורעף: אביו, חליל אזמון הוא שחקן ומאמן עבר ששיחק בנבחרת איראן ואימן קבוצות איראניות מפורסמות, אמו - מאמנת וגם אחותו שיחקה בנבחרת.
ליגת היהלום

שיטת ניקוד

בסבב מתחרים ב-32 ענפים, 16 לגברים ו-16 לנשים, 9 ענפי מסלול ו-7 ענפי שדה. ענפי המסלול הם: ריצת 100 מטר, ריצת 200 מטר, ריצת 400 מטר, ריצת 800 מטר, ריצת 1500 מטר, ריצת 5000 מטר, ריצת 110 מטר משוכות, ריצת 400 מטר משוכות וריצת 3000 מטר מכשולים, וענפי השדה הם: קפיצה לגובה, קפיצה לרוחק, קפיצה משולשת, קפיצה במוט, הטלת כידון, זריקת דיסקוס והדיפת כדור ברזל. לא מתחרים בכל מקצוע בכל תחרויות הסבב, אלא ב-7-10 תחרויות בשנה.
שמונת הזוכים בכל תחרות מקבלים נקודות : 8 נקודות למקום הראשון, 7 נקודות למקום השני וכן הלאה.
עד 2016, האתלט בעל מספר הנקודות הגבוה ביותר בסוף שנה בכל ענף זכה ב"מרוץ ליהלום" והוכתר כאלוף. במידה והיו שני מתחרים בעלי ניקוד זהה, זכה בעל מספר הניצחונות הרב ביותר, ובמידה וגם נתון זה זהה, זכה האתלט שסיים בדירוג גבוה יותר במקצה הגמר (Final). 
החל מעונת 2017, שבעת האתלטים (בריצות 200 מטר ,400 מטר ו-400 מטר משוכות) שמונת האתלטים (בריצות 100 מטר, 100 מטר משוכות, 110 מטר משוכות, מקצועות הזריקות ומקצועות הקפיצות האופקיות) או שנים עשר האתלטים (בריצות בינוניות וארוכות ובקפיצות האנכיות) בעלי הניקוד הגבוה ביותר בסיום התחרויות הסדירות מעפילים לתחרות הגמר שהמנצח בה מוכתר כאלוף.

פרסים

בסבב ליגת היהלום, כל משתתף זוכה בפרס כספי כלשהו.האתלט שהוכתר בתחרות הגמר כאלוף, בכל אחד מהמקצועות, זוכה בפרס כספי של 50,000 דולר, ובהשתתפות אוטומטית באליפות העולם. המקום השני זוכה ב-20,000 דולר, והמקום השלישי זוכה ב-10,000 דולר. בכל תחרות סבב רגילה (שאינה הגמר), המנצח בכל מקצוע זוכה בפרס כספי של 10,000 דולר, המקום השני זוכה ב-6,000 דולר והמקום השלישי זוכה ב-4,000 דולר.
אליפות סנקט פטרבורג הפתוחה בטניס

היסטוריה

האליפות מתקיימת מאז 1995 במרכז הקונגרסים והספורט בסנקט פטרבורג, רוסיה והיא נערכת באוקטובר מדי שנה.
תומאס יוהנסון, מאראט סאפין ואנדי מארי הם שחקני הטניס היחידים שזכו בקטגוריית היחידים יותר מפעם אחת, כאשר אנדי מארי ומאראט סאפין הם היחידים שזכו פעמיים רצופות. נכון לשנת 2008, שלושה שחקנים רוסיים שונים זכו בתואר ליחידים: יבגני קאפלניקוב בשנת 1995, מאראט סאפין בשנים 2000 ו-2001, ומיכאיל יוז'ני בשנת 2004.
בשנת 2014 אומר היה הטורניר להיערך בישראל, בבמרכז הטניס ברמת השרון. הטורניר בוטל ברגע האחרון בעקבות המצב הביטחוני עקב מבצע צוק איתן בעזה.
הטורניר חודש בשנת 2015 וחזר לסנקט פטרבורג.
אופטומטריה

אופטומטריה היא מקצוע פרא רפואי העוסק בעין, במערכת הראייה ובחוש הראייה אצל בני אדם. לרוב לצורך תיקון לקות ראייה במערכת הראייה והעין האנושית. בין אם בעיה ב‏זוקן ראייה, קוצר ראייה, רוחק ראייה או תצלובת הראייה.
ברוב המדינות, עיסוק באופטומטריה דורש לימודים ייעודיים ורישוי. אופטומטריסטים וארגוני אופטומטריה פועלים בשיתוף פעולה עם לשכות ממשלתיות, עם אנשי מקצוע מתחומים פרא-רפואיים אחרים ועם הקהילה על מנת להעניק טיפול בעיניים ובראייה. אופטומטריה היא אחד משני המקצועות הקשורים בטיפול בעין. השני הוא האופתלמולוגיה, ענף ברפואה. אופטומטריסט הוא אחד משני בעלי המקצוע הקשורים בתיקון הראייה, השני הוא האופטיקאי. אופטומטריסטים מטפלים בציבור הרחב: מתאימים משקפיים, עדשות מגע ומפנים לבדיקות נוספות בעת הצורך לרופאי עיניים, לאורתופטיסטים, לרופאי משפחה ועוד.

רקע

מקור המונח אופטומטריה מהמילים היווניות "אופטוס", שמשמעותה עין או ראייה, ו"מטריה", שמשמעותו מדידה.
העין, והמבנים שלה הקסימו מדענים ואנשים רבים מאז העת העתיקה משום שהראייה היא החוש החשוב ביותר של האדם; מרבית קליפת המוח עוסקת בעיבוד מידע ראייתי. ירידה בתפקוד הראייה גורמת לפגיעה קשה בתפקודם של אנשים. שימור בריאות העין ותיקון בעיות ראייה תורמים באופן משמעותי לאיכות החיים (אין צורך בליווי מתמיד או בשינוי בהרגלים על מנת לפצות על חוסר הראייה). חלק מבעיות הראייה, כגון זוקן ראייה (פרסביופיה) הפכו לנפוצות מאוד כאשר תוחלת החיים עלתה.

היסטוריה

הקהילה הראשונה של יצרני עדשות לשיפור הראייה הייתה חלק מתעשיית הזכוכית של פירנצה בראשית העת החדשה. לתעשיית הזכוכית של פירנצה יש חלק חשוב בהתפתחות מדע האופטיקה ומדע הטבע המודרני בכלל. תעשייה זו הייתה הראשונה שייצרה כל זכוכית נוחים למדידת נפח נוזלים ולעריכת ניסויים במעבדות ובמהלך השנים היא ייצרה את הטלסקופים והמיקרוסקופים הראשונים.
המונח "אופטיקאי" נטבע לראשונה על ידי אדמונד לנדוט בשנת 1886. בתי הספר הראשונים לאופטומטריה נפתחו בארצות הברית במחצית השנייה של המאה התשע עשרה. עדשות מגע שווקו לראשונה בשנות הארבעים של המאה העשרים.

פרקטיקה

האופטומטריסטים עוסקים באבחון, מעקב וטיפולים לא חודרניים של מחלות עיניים וליקויים בשבירת קרני האור. בעיקר לקויות בעין, במערכת הראייה ובחוש הראייה אצל בני אדם, אך גם לעיתים אצל חיות. לרוב לצורך תיקון לקות ראייה בעין האנושית. בין אם בעיה ב‏זוקן ראייה, קוצר ראייה, רוחק ראייה או תצלובת הראייה.
האופטומטריסטים בודקים ומאבחנים ליקויים רבים מסוג זה כגון קוצר ראייה (מיופיה), רוחק ראייה (הייפרופיה), אסטיגמציה (המתוקנת על ידי עדשות צילינדריות), אמבליופיה ("עין עצלה") ועוד. יש הבדל בין אופטומטריסטים, אופת'למולוגים (רופאי עיניים) ואופטיקאים (טכנאים): אופת'למולוגים הם רופאי עיניים המבצעים ניתוחי עיניים, כמו LASIK וניתוח לתיקון הראייה בלייזר, מאבחנים ומטפלים במחלות ופציעות בעיניים. במקרים מסוימים מבצעים רופאי העיניים בדיקת תשבורת (רפרקציה) ומנפיקים מרשם למשקפיים ו/או עדשות מגע. אופטיקאים מרכיבים משקפיים על פי מרשם של אופטומטריסט, רופא עיניים או אורתופטיסט.
בישראל, נכון ל-2010, קיימת התמחות ספציפית (תואר ראשון) באופטומטריה באוניברסיטת בר-אילן ומכללת הדסה בירושלים. בנוסף, ישנם לימודי המשך לתואר מוסמך (תואר שני) באופטומטריה במכללת הדסה בירושלים.
כתר היהלומים הקטן של המלכה ויקטוריה

כתר היהלומים הקטן של המלכה ויקטוריה (באנגלית: Small Diamond Crown of Queen Victoria) היה כתר קטן שיוצר לבקשת המלכה ויקטוריה בשנת 1870. כתר זה היה מזוהה ביותר עם המלכה, ולכן דווקא כתר זה הונח על ארונה במהלך מסע לוויתה, ולא הכתר הרשמי של הממלכה המאוחדת (כתר אדוארד הקדוש) או הכתר הרשמי של ויקטוריה כקיסרית הודו (כתר האימפריה הממלכתי).

היסטוריה

בעקבות מותו של הנסיך אלברט מסקס קובורג גותה, בעלה של המלכה ויקטוריה, בשנת 1861 פרשה המלכה ויקטוריה מהחיים הציבוריים, והחלה ללבוש בגדי אבלות. בלחץ ממשלת בריטניה שבה להופיע בציבור בשנת 1870, אולם סרבה ללבוש את כתר האימפריה הממלכתי - הן בשל משקלו הרב, והן משום שלא יכלה ללבוש אותו ביחד עם ההינומה השחורה שלבשה לאות אבלות. כתר היהלומים הקטן הוזמן על ידי ממשלת בריטניה כדי לעמוד בדרישות הטקס המקובלים מחד, ולאפשר למלכה ללבוש את הכתר על בגדי האבלות מאידך.
השימוש הראשון שנעשה בכתר היה לטקס פתיחת הפרלמנט ב-9 בפברואר 1871. החל מאירוע זה לבשה המלכה את הכתר בכל האירועים בהם כללי הטקס דרשו שהמונרך ילבש כתר לראשו.
רשמית, הכתר היה רכושה האישי של המלכה ויקטוריה ולא חלק מתכשיטי הכתר של הממלכה המאוחדת. בצוואתה הורישה ויקטוריה את הכתר לממלכה, והכתר הפך לחלק מתכשיטי הכתר.
את הכתר לבשו המלכות הרעיות אלכסנדרה מדנמרק ומרי מטק.
לאחר שאליזבת בווס ליון החליטה שלא תעשה שימוש בכתר, הכתר הועבר בשנת 1937 לבית התכשיטים שבמצודת לונדון בו הוא מוצג כיום.

תיאור הכתר

הכתר יוצר על ידי חברת הצורפות המלכותית ג'ררד ושות' ועוצב בסגנון האופייני לכתרי הממלכה המאוחדת. הכתר כלל ארבעה חצאי קשתות שיצאו מבסיס הכתר ונפגשו במרכז הכתר, בו התחברו למונד (גלובוס מוזהב) שעליו צלב. חצאי הקשתות התחברו לבסיס הכתר בצלב פאטה, ובין צלבי הפאטה היו פרחי חבצלת. הכתר היה קטן ממדים - קוטרו היה 9 ס"מ וגובהו 10 ס"מ. בשל קוטנו, לא כלל הכתר כובע בד פנימי.
הכתר עשוי כסף ומשובצים בו 1,187 יהלומים (וזאת מאחר שבניגוד לאבני חן שאותם, על פי הנוהג, לא לובשים בעת אבלות, יהלומים ניתן, על פי הנהוג במאה ה-19 בממלכה המאוחדת, ללבוש בתקופת אבל). מקורם של כל היהלומים היה מתכשיטים אישיים של המלכה ויקטוריה.
השושלת הארגאידית

היסטוריה

השם "ארגאידי" משמעותו "מארגוס", דבר המעיד על מוצאם של בני השושלת. על פי יוסטינוס ואוסביוס, מייסד השושלת היה קרנוס, שהיה הראשון שאיחד את כל השבטים המוקדוניים לממלכה אחת. הרודוטוס לעומת זאת, מייחס את הקמת השושלת למלך פרדיקס הראשון, שנמלט מארגוס אל מוקדון וכבש את הארץ בעזרת אחיו.
הארגאידים שלטו במוקדון במשך מאות שנים. בימיו של פיליפוס השני, מלך מוקדון הם משלו על כל יוון, ובימיו של בנו, אלכסנדר הגדול, נעשתה מוקדון לבירת אחת האימפריות הגדולות ביותר של הזמן העתיק. אלכסנדר מת בשנת 323 לפנה"ס, כאשר בנו אלכסנדר הרביעי היה עדיין תינוק. מצביאיו של אלכסנדר מינו עצמם כעוצרים עבורו, והאימפריה נקרעה לגזרים במהלך מלחמות הדיאדוכים. בשנת 310 לפנה"ס, רצח קסנדרוס, אחד הדיאדוכים, את אלכסנדר, וכך באה אל קיצה השושלת הארגאידית.
חטיפת הדיפלומטים האיראנים

ארבעת הדיפלומטים האיראנים הם ארבעה דיפלומטים משגרירות איראן בלבנון, שנעלמו בזמן מלחמת האזרחים בלבנון בשנת 1982.
ארבעת הדיפלומטים הם: מוחסן אלמוסאווי, מיופה הכוח; אחמד מותוואסליאן, הנספח הצבאי האיראני בלבנון; כאזם אח'וואן, צלם ועיתונאי שטח; ותקי רסתגאר, נהג השגרירות. על פי הגרסה המקובלת, הארבעה היו בדרכם משגרירות איראן בדמשק ללבנון על כביש ביירות-דמשק, נעצרו במחסום של הכוחות הלבנוניים מצפון לביירות ב-4 ביולי 1982 והועברו למטה הפלנגות בביירות, שם נרצחו. האיראנים טוענים כי בשנת 1990 הארבעה הועברו חיים לישראל. מאז הם משמשים כטיעון קבוע שמועלה על ידי איראן וארגון חזבאללה בכל דיון על עסקה לחילופי שבויים, ובכלל זה בנושא רון ארד.
יו"ר הכוחות הלבנוניים סמיר ג'עג'ע, שהיה מפקד בכוחות בזמן מלחמת האזרחים, סתר את הטענה האיראנית כשטען בראיון לעיתון הלבנוני "א-ספיר" בשנת 2006, לאחר ששוחרר מן הכלא, כי הכוחות הלבנוניים עומדים מאחורי רציחתם של הדיפלומטים.
בשנת 2007 יצא באיראן משחק מחשב שעיקרו שחרור בדיוני של ארבעת הדיפלומטים מהשבי בישראל.